માણસને પ્રશ્નોની કોઇ અછત નથી કે તેના પ્રશ્નોનો કોઇ અંત નથી, આદમના “સફરજન” થી લઇને આમ આદમીના “સફર” સુધી, આલમ આરાના દ્રશ્યોથી કમ્બખ્ત ઇશ્કના કલેક્શન સુધી, અમેરીકાથી લઇને પાકિસ્તાન સુધી બધેય પ્રશ્નો જ પ્રશ્નો છે. જવાબ કેટલાકને મળે છે એ તો ભગવાન જાણે, પણ મોબાઇલના ગ્રાહક સુવિધા અંગેના પૂછપરછ કેન્દ્ર પરથી જો તમે પૂછ્યો હોય એ જ પ્રશ્નનો જવાબ મળે તો તમે ચોક્કસ નસીબદાર હોવાના. થોડા દિવસ પહેલા એક મિત્ર સાથે મુલાકાત થઇ. તે મુંબઇમાં એક જાણીતી મોબાઇલ કંપનીના કસ્ટમર કેર વિભાગમાં નોકરી કરે છે. વાતવાતમાં તેણે એ કામ દરમ્યાન થતા અવનવા અનુભવો અને જાતજાતના સવાલો સાથેના ગ્રાહકો વિશે કહ્યું. આપણા મોબાઇલમાંથી કોલ જવામાં કે આવવામાં જો કોઇ તકલીફ ઉભી થાય તો આપણે તરતજ ગ્રાહક સુવિધા એટલે કે કસ્ટમર કેર જેવા રૂડા રૂપાળા નામે ઓળખાતી મોબાઇલ કંપનીઓની સહાયતા માટેની આ સુવિધાનો ઉપયોગ કરીએ છીએ.